CELEX: C2006/022/39
Language: el
Date: 2006-01-28 00:00:00
Title: Υπόθεση T-418/05: Προσφυγή της εταιρίας Investire Partecipazioni κατά Επιτροπής, ασκηθείσα στις  9 Νοεμβρίου 2005

28.1.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 22/21
            
         Προσφυγή της εταιρίας Investire Partecipazioni κατά Επιτροπής, ασκηθείσα στις 9 Νοεμβρίου 2005
   (Υπόθεση T-418/05)
   (2006/C 22/39)
   Γλώσσα διαδικασίας: η ιταλική
   Διάδικοι
   
      Προσφεύγουσα: Investire Partecipazioni SpA (Ιταλία) (Εκπρόσωποι: Gian Michele Roberti και Alessandra Franchi, δικηγόροι)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   
               —
            
            
               να ακυρωθεί η πρωτοκολληθείσα υπ' αριθμόν 08405 απόφαση της Επιτροπής ΕΚ της 11ης Αυγούστου 2005 και η πρωτοκολληθείσα υπ' αριθμόν 08720 συμπληρωματική απόφαση της 23ης Αυγούστου 2005·
            
         
               —
            
            
               επικουρικώς, να αναγνωριστεί, δυνάμει του άρθρου 241 ΕΚ, η έλλειψη νομιμότητας και το ανεφάρμοστο του σημείου Β.12, και του σημείου Γ.2, του υπ' αριθ. 19 δελτίου, το οποίο επισυνάπτεται στην απόφαση της Επιτροπής της 23ης Απριλίου 1997 (97/322/ΕΚ)·
            
         
               —
            
            
               να καταδικαστεί η Επιτροπή στα δικαστικά έξοδα.
            
         Λόγοι ακυρώσεως και κύρια επιχειρήματα
   Η παρούσα προσφυγή έχει ως αντικείμενο την παρέμβαση ενός ταμείου κεφαλαίων κινδύνου υπέρ επιχειρήσεως (συγκεκριμένα της Sys SpA), προκειμένου η τελευταία να δυνηθεί να πραγματοποιήσει επένδυση σε επιλέξιμη δυνάμει του στόχου 2 ζώνη. Διά της προσφυγής της, η εταιρία Investire Partecipazioni SpA ζητεί από το Πρωτοδικείο να ακυρώσει την υπ' αριθ. πρωτοκόλλου 08405 απόφαση της Επιτροπής, της 11ης Αυγούστου 2005, σχετικά με την οριστική θέση της Επιτροπής ως προς τη χρηματική διόρθωση, σύμφωνα με το άρθρο 24 του κανονισμού (ΕΟΚ) 4253/88 (1) σχετικά με το μέτρο 1.5 του DOCUP [ενιαίο έγγραφο προγραμματισμού] για το Piemonte, στόχος 2 (1997-1999) — Ταμείο κεφαλαίων κινδύνου για επένδυση της εταιρίας Sys SpA — καθώς και την υπ' αριθ. πρωτοκόλλου 08720 συμπληρωματική απόφαση της 23ης Αυγούστου 2005. Όπως προκύπτει από τις ανωτέρω δυο αποφάσεις, η μη εγκριθείσα κοινοτική συμμετοχή ανέρχεται σε ποσό ίσο προς 542.277,6 ευρώ, ήτοι στην αντίστοιχη κοινοτική ποσόστωση παρεμβάσεως του Ταμείου κεφαλαίων κινδύνων υπέρ της επιχειρήσεως Sys.
   Προς στήριξη των λόγων της ακυρώσεως, η προσφεύγουσα επικαλείται τα ακόλουθα:
   
               —
            
            
               Πρώτον, η Investire Partecipazioni υποστηρίζει ότι, με την έκδοση των προσβαλλομένων αποφάσεων, η Επιτροπή προέβη σε προδήλως πεπλανημένη εκτίμηση των πραγματικών και νομικών στοιχείων. Η Επιτροπή αξιολόγησε πεπλανημένως στην πραγματικότητα τα αφορώντα την επένδυση της εταιρίας Sys SpA πραγματικά περιστατικά και προέβη σε πεπλανημένη εφαρμογή της συναφούς κανονιστικής ρυθμίσεως, συγκεκριμένα του υπ' αριθ. 19 δελτίου σχετικά με την επιλεξιμότητα των δαπανών στο πλαίσιο των διαρθρωτικών ταμείων «χρηματοοικονομική τεχνική: ταμεία κεφαλαίων κινδύνου», το οποίο επισυνάπτεται στην απόφαση της Επιτροπής της 23ης Απριλίου 1997 (2), και του άρθρου 24 του κανονισμού 4253/88. Υπογραμμίζεται συναφώς ότι η εταιρία SyS διενήργησε στην πραγματικότητα τις ενδεδειγμένες πράξεις με αδιαμφισβήτητο σκοπό τη δημιουργία λειτουργικού δικτύου στη ζώνη του στόχου 2.
            
         
               —
            
            
               Δεύτερον, η προσφεύγουσα υποστηρίζει ότι, εκδίδοντας την προσβαλλόμενη απόφαση, η Επιτροπή παρέβη την αρχή της χρηστής δημοσιονομικής διαχειρίσεως, την οποία καθιερώνουν τα άρθρα 274 ΕΚ και 24 του κανονισμού 4253/88.
            
         
               —
            
            
               Επικουρικώς, σε περίπτωση δηλαδή κατά την οποία η ερμηνεία της συναφούς κανονιστικής ρυθμίσεως εκ μέρους της Επιτροπής εκληφθεί ως ορθή, η Investire Partecipazioni υποστηρίζει ότι εν πάση περιπτώσει οι αποτελούσες αντικείμενο της παρούσας δίκης αποφάσεις παραβιάζουν τις γενικές αρχές περί ασφαλείας δικαίου, περί προστασίας της δικαιολογημένης εμπιστοσύνης και περί αναλογικότητας, υπό το φως της συμπεριφοράς και της λήψεως θέσεως κατά τη διάρκεια της φάσεως διαχειρίσεως του ταμείου για το Piemonte τόσον εκ μέρους της Περιφερείας Piemonte όσον και εκ μέρους του κοινοτικού θεσμικού οργάνου, σε σχέση με την ερμηνεία της αμφισβητούμενης κανονιστικής ρυθμίσεως.
            
         
      (1)  Κανονισμός (ΕΟΚ) 4253/88 του Συμβουλίου, της 19ης Δεκεμβρίου 1988, για τις διατάξεις εφαρμογής του κανονισμού (ΕΟΚ) 2052/88 όσον αφορά τον συντονισμό των παρεμβάσεων των διαφόρων διαρθρωτικών ταμείων μεταξύ τους καθώς και με τις παρεμβάσεις της Ευρωπαϊκής Τράπεζας Επενδύσεων και των λοιπών υφισταμένων χρηματοδοτικών οργάνων (ΕΕ L 374 της 31.12.1988, σ. 1).
   
      (2)  Απόφαση της 23ης Απριλίου 1997 (97/322/ΕΚ) η οποία τροποποιεί τις αποφάσεις περί εγκρίσεως των κοινοτικών πλαισίων στηρίξεως, των ενιαίων εγγράφων προγραμματισμού και των κοινοτικών πρωτοβουλιών, λαμβανομένων αναφορικά με την Ιταλία (ΕΕ L 146 της 5.6.1997, σ. 11).